**ЈАВНИ ПОЗИВ ЗА УЧЕШЋЕ У СПРОВОЂЕЊУ ПРOГРАМА ЗАЈЕДНИЧКЕ ИЗГРАДЊЕ ШИРОКОПОЈАСНЕ КОМУНИКАЦИОНЕ ИНФРАСТРУКТУРЕ У РУРАЛНИМ И НЕРАЗВИЈЕНИМ ПОДРУЧЈИМА РЕПУБЛИКЕ СРБИЈЕ ЗА ПЕРИОД 2024-2026. ГОДИНЕ**

**Питања и одговори 09.01.2025.**

**ПИТАЊЕ 1:**

„Poštovani,

Obraćamo vam se u vezi sa objavljenim podacima za javni poziv.

Naime, u prilogu 5 navedeni su objekti javne namene, odnosno škole, s tim što smo uvidom u podatke primetili da 134 naselje sa spiska od 261 u okviru svojih administrativnih granica nema ucrtanu školu (spisak u prilogu).

Stoga bismo zamolili za pojašnjenje na koji način da računamo rastojanja za ta naselja, odnosno da li da računamo rastojanja do škola koja se nalaze u okviru drugih naselja (princip najbliže škole) koja su na spisku ili na neki drugi način, i da li je eventualno u pitanju omaška da neke škole nisu upisane?

Dodatno, u Prilogu 4 nalazi se površina naselja koja treba pokriti. Imajući u vidu administrativne granice naselja i objekte/kućne brojeve iz adresnog registra Republičkog geodetskog zavoda, zamolili bismo potvrdu za naše razumevanje da se tražene brzine, odnosno zahtevi za pokrivanje, odnose na naseljeni/izgrađeni deo naselja, a ne naselje definisano administrativnim granicama, imajući u vidu da zbog reljefa terena nema uvek kontinualnog pokrivanja celog administrativnog naselja i  gde je često stanovništvo skoncentrisno na manjem delu?

Primera radi, navodimo skoncentrisanost na naseljenom delu naselja Ošljanje – slika niže.

A map of a mountain range

Description automatically generated

Zamolili bismo za informacije što je pre moguće.

Unapred se zahvaljujemo.“

**ОДГОВОР 1:**

Везано за први део питања, одговор је следећи:

У случају насеља која у оквиру својих административних граница немају објекат јавне намене дата је провизорна крајња тачка backhaul сегмента. Привредни субјект на конкурсу може дати понуду тако да ову тачку може померити и тако скратити или продужити дужину backhaul сегмента и тиме повећати или смањити изгледе за постизање прворангиране позиције.

Везано за други део овог питања одговор је следећи:

Прилог 4 садржи тачно означене делове где је потребно обезбедити могућност приступа интернету захтеваном брзином. Додатно Прилог 1 садржи слику сваког насеља, на којој је нацртано који део насеља треба да буде обухваћен односно где је неопходно обезбедити могућност приступа интернету захтеваном брзином.

**ПИТАЊЕ 2:**

„Zamolili bismo za vektorski fajl koji obuhvata poligone označene plavom bojom u word-u u okviru Priloga 1 (odnosno poligone unutar naselja sa objektima koje je operator dužan da pokrije) u .shp fajlu, odnosno na način kako su označene crvenom bojom administrativne granice naselja u prilogu 4 integralno.“

**ОДГОВОР 2:**

Нажалост немамо векторски фајл који обухвата полигоне. У Прилогу 1 су нацртани полигони са сликама насеља.

**ПИТАЊЕ 3:**

„Takođe bismo zamolili i za vektorski fajl sa geokoordinatama u .shp formatu reda 7 i dopunski reda 8 Priloga 1 za svako od naselja (Геокоординате тачка објекта јавне намене на којој се завршава BACKHAUL мрежa (WGS 84 координатни систем)“

**ОДГОВОР 3:**

У прилогу се налази фајл са траженим подацима. Назив фајла: *F2 Shapefile-pitanje3.7z*

**ПИТАЊЕ 4:**

„Konačno, zamolili bismo za pojašnjenje u vezi sa dopunjenim objektima žutom bojom u Prilogu 1 – da li se gledaju opciono tačke iz redova 7 i 8 iz Priloga 1 (primera radi jedna od 4 tačke/objekta javne namene u naselju Nozrina za povezivanje) ili se gleda rastojanje od svake tačke kumulativno, odnosno vrši povezivanje do svake od tačaka navedeno za svako naselje?“

**ОДГОВОР 4:**

У случају насеља код којих постоји више објеката јавне намене које је потребно повезати (не морају обавезно бити у циљном насељу), можете претпоставити да backhaul сегмент треба да прође поред свих ових објеката јавне намене. Дужина backhaul трасе ће се посматрати кумулативно односно тражиће се најкраћи могући (ваздушни) пут који повезује тачку присуства оператора и све објекте јавне намене као и евентуалне тачке продужења backhaul сегмента.

**ПИТАЊЕ 5:**

„Budući da se neke obaveze odnose na pružanje maloprodajnih usluga, a neke na izgradnju i održavanje mreže, neophodno je da model ugovora potpišu i Yettel i CETIN. Molimo vas da nas uputite ako postoje posebni uslovi ili procedura koju u ovom slučaju treba da sledimo.”

**ОДГОВОР 5:**

Одговарајућу пријаву на овом јавном позиву могу поднети и Yettel и CETIN самостално, односно нпр. у случају да CETIN доставља пријаву део уговорних обавеза које се односе на пружање малопродајних услуга може пружити преко другог привредног субјекта.

У случају подношења заједничке пријаве потребно је доставити уговор о формирању групе понуђача којим је дефинисан носилац групе, као и чланови групе и евентуални подизвођачи и улоге и одговорности свих учесника. За сваког члана групе, односно подизвођача потребно је посебно попунити страну 1 Прилога 2 Образац пријаве и за сваког члана групе понуђача односно подизвођача у наслову „ПОДАЦИ О ПОДНОСИОЦУ ПРИЈАВЕ“ потребно је додати информацију да ли се ради о носиоцу, члану групе или подизвођачу.

**ПИТАЊЕ 6:**

„U modelu ugovora (član 2.) je određena obaveza MIT-a da u roku od 12 meseci od zaključenja ugovora obavesti operatora o danu početka izgradnje backhaul mreže i da u roku od 15 meseci od početka izgradnje backhaul mreže izvrši njeno finansiranje i izgradnju. Takođe, privredni subjekti imaju obavezu da u roku od 15 meseci izgrade pristupnu mrežu, izvrši povezivanje sa backhaul mrežom kao i povezivanje sa tačkom prisustva optičke mreže privrednog subjekta koja je definisana u prijavina Javni poziv i pusti u rad celokupno izgrađenu širokopojasnu komunikacionu infrastrukturu. Imajući u vidu navedeno rokove, kao i činjenicu da privredni subjekti ne mogu započeti izgradnju pre MIT-a, možete li bliže odrediti krajnji rok za izgradnju backhaul i pristupne mreže u odnosu na zaključenje ugovora.“

**ОДГОВОР 6:**

Привредни субјект се обавезује да у року од 15 месеци од дана почетка изградње backhaul мреже заврши изградњу мреже за приступ, изврши повезивање са backhaul мрежом као и повезивање са тачком присуства оптичке мреже Привредног субјекта која је дефинисана у пријави на Јавни позив и пусти у рад целокупно изграђену широкопојасну комуникациону инфраструктуру.

Министарство ће у року од 12 месеци од дана закључења овог уговора обавестити, писаним путем, Привредног субјекта о дану почетка изградње backhaul мреже.

Рок у ком ће Министарство издати обавештење о почетку изградње backhaul мреже зависи од динамике закључења уговора о изградњи backhaul мреже што се очекује током фебруара месеца 2025. године као и од исходовања локацијских услова и решења о одобрења за изградњу појединих кластера backhaul мреже што се очекује сукцесивно од марта до септембра 2025. године.

Како би осигурали извесност инвестиције у изградњу приступне мреже од стране привредних субјеката односно могућност повезивања исте на изграђени backhaul део мреже у уговореном року Министарство ће обавештења о почетку изградње backhaul мреже издавати писаним путем, по правилу, након прибављања локацијских услова и решења о одобрења за изградњу за поједине кластере који ће обухватати једно или више насеља и чиме ће почети да тече рок од 15 месеци за изградњу приступне мреже.

**ПИТАЊЕ 7:**

„U modelu ugovora (član 5.) navedeno je da privredni subjekt ima obavezu da tokom perioda od 25 godina omogući veleprodajnu uslugu pristupa svim zainteresovanim privrednim subjektima, pod poštenim, transparentnim i nediskriminatornim uslovima, na najmanje 50% izgrađenog kapaciteta. Molim vas da precizirate na koji kapacitet se obaveza odnosi i kako se određuje 50%.“

**ОДГОВОР 7:**

Обавеза Привредног субјекта да, током периода од 25 година, омогући велепродајну услугу приступа свим заинтересованим привредним субјектима, под поштеним, транспарентним и недискриминаторним условима, на најмање 50% изграђеног капацитета цеви.

Што се тиче омогућавања велепродајног приступа оптичким влакнима, обавеза привредног субјекта је да омогући велепродајну услугу приступа свим заинтересованим привредним субјектима, под поштеним, транспарентним и недискриминаторним условима, количини влакана коју ће Министарство изградити преко количина неопходних за покривање насеља приступном мрежом и које ће бити дефинисане пројектним задатком покривања насеља приступном мрежом након закључења уговора, а пре почетка изградње backhaul сегмента.

**ПИТАЊЕ 8:**

„U modelu ugovora (član 10.) predviđena ja obaveza operatora da zatraži mišljenje RATEL-a o uslovima i ceni veleprodajnog pristupa, nakon što ih odredi u skladu sa načelima koja definiše RATEL, upoređujući ih sa cenama usluge u Evropi. Kojim aktom će to RATEL definisati i kada?“

**ОДГОВОР 8:**

Чланом 10. Модела уговора, а у складу са Уредбом Европске комисије број 651/2014 од 17. јуна 2014. године о проглашавању одређених категорија државне помоћи усклађеним са заједничким тржиштем у примени чл. 107 и 108. Уговора (о функционисању ЕУ), предвиђена је обавеза привредног субјекта да тражи мишљење Регулаторног тела за електронске комуникације и поштанске услуге у погледу услова приступа, укључујући одређивање цена, а нарочито у случају спора између тражиоца приступа и Привредног субјекта.

**ПИТАЊЕ 9:**

„U obrascu prijave je potrebno navesti brzinu protoka širokopojasnog pristupa koju predložena tehnologija omogućava (iskazati u Mb/s)-ukoliko brzina varira označiti po delovima naselja;

-od 1. januara 2028. godine potrebno je obezbediti pristup brzinom od 100 Mb/s, dok je do navedenog perioda prihvatljiva brzina od najmanje 50 Mb/s.

Potrebno je pojašnjenje kako treba popuniti ovaj deo prijave kad je u pitanju mobilna pristupna mreža, s obzirom na to da je modelu ugovora (član 1, stav 1. tačka 2.) navedeno da je fiksna mreža za pristup koja pruža usluge širokopojasnog pristupa sa brzinama od najmanje 100 Mb/s na tehnološki neutralnoj osnovi, a mobilna mreža za pristup je bežična mreža koja omogućava povezanost krajnjih korisnika na bilo koju lokaciju unutar područja pokrivenosti signalom mobilne mreže i koja je zasnovana na jednom ili više IMT standarda. Takođe, u Uredbi o utvrđivanju Programa… ( deo koji se odnosi na elemente ugovora), propisana je obaveza privrednog subjekta da, u toku perioda važenja Ugovora, obezbedi, bez naknade, dostupnost usluge fiksnog ultrabrzog pristupa sa brzinom ne manjom od 100 Mb/s objektima javne namene navedenim u Javnom pozivu.“

**ОДГОВОР 9:**

У складу са чланом 5. Модела уговора, од 1. јануара 2028. године потребно је обезбедити приступ брзином од 100 Мb/s како за фиксну тако и за мобилну приступну мрежу.

Када се мрежа за приступ реализује мобилном мрежом за приступ обавеза привредног субјекта је да до 1. јануара 2028. године обезбеди приступ од најмање 50 Мb/s што је могуће реализовати IMT стандардом за LTE технологију (IMT Advanced). Након тога захтевану брзину од 100 Мb/s биће могуће реализовати мобилном мрежом за приступ заснованој на IMT стандарду за 5G технологију (IMT-2020).

Образац пријаве, поље „Брзина протока широкопојасног приступа коју предложена технологија омогућава (исказати у Mb/s)“ попуњава се процењеном максималном брзином преноса за наведену технологију, а уколико брзине варирају потребно их је означити по деловима насеља.